## Pravilnik o promidžbi i ostalim informacijama za ulagatelje UCITS fonda

### NN 100/2013 (1.8.2013.), Pravilnik o promidžbi i ostalim informacijama za ulagatelje UCITS fonda

HRVATSKA AGENCIJA ZA NADZOR FINANCIJSKIH USLUGA

2268

Na temelju članka 60. stavka 2., članka 151. stavka 2., članka 152. i članka 209. Zakona o otvorenim investicijskim fondovima s javnom ponudom (»Narodne novine« br. 13/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 26. srpnja 2013. godine donijela je

PRAVILNIK

O PROMIDŽBI I OSTALIM INFORMACIJAMA ZA ULAGATELJE UCITS FONDA

UVODNE ODREDBE

Članak 1.

Ovim se Pravilnikom propisuje:

– sadržaj, rokovi, izdavanje i preinačivanje promidžbenog sadržaja UCITS fondova,

– sadržaj i metode prikaza rezultata poslovanja UCITS fondova,

– sadržaj mjesečnog izvještaja za ulagatelje o poslovanju UCITS fondova,

– način, sadržaj i rokove objava događaja u vezi s društvom za upravljanje i UCITS fondom kojim upravlja koji bi mogli utjecati na poslovanje UCITS fonda,

– dodatne informacije koje mora sadržavati internetska stranica društva za upravljanje UCITS fondovima.

PROMIDŽBENI SADRŽAJ

Članak 2.

Promidžbenim sadržajem društva za upravljanje i UCITS fondova smatraju se sve informacije koje subjekti iz članka 146. Zakona priopćuju putem sredstava promidžbe iz članka 148. Zakona, a iz kojih nedvojbeno proizlazi namjera promidžbe. Informacije iz promidžbenog sadržaja uključuju, ali nisu ograničene na isticanje imena, prinosa, načina ulaganja u UCITS fond ili navođenje financijskih proizvoda vezanih uz UCITS fond kada se oglašava financijska grupa ili na drugi način povezana osoba sa subjektima iz članka 146. Zakona, bez obzira kojim se putem i medijem promidžbeni materijal odašilje javnosti.

Članak 3.

Pored odredbi iz članka 150. Zakona, promidžbeni sadržaj ne smije sadržavati pisane, usmene ili slikovne izjave i poruke:

1. koje navode netočne podatke ili izraze kojima bi se mogao stvoriti pogrešan dojam o društvu i UCITS fondu,

2. kojima se druga društva za upravljanje i UCITS fondovi dovode u nepovoljniji položaj,

3. koje negativno, neistinito i pogrešno prikazuju druge sudionike na financijskom tržištu,

4. koje na bilo koji način ulagatelje dovode u zabludu.

ODOBRENJE PROMIDŽBENOG SADRŽAJA

Članak 4.

(1) Zahtjev za odobrenje promidžbenog sadržaja iz članka 147. stavka 1. Zakona Agenciji su na odobrenje dužni dostaviti subjekti iz članka 146. stavka 1. Zakona. Zahtjev za odobrenje promidžbenog sadržaja mora najmanje sadržavati prijedlog promidžbenog sadržaja i, kada je to primjenjivo, trajanje promidžbene kampanje.

(2) Prijedlog promidžbenog sadržaja koji se prilaže uz zahtjev iz stavka 1. ovoga članka, Agenciji se dostavlja pisanim i elektroničkim putem na odgovarajućem mediju.

(3) Ukoliko Agencija u okviru postupka provjere zahtjeva za odobrenje promidžbenog sadržaja utvrdi da je potrebno izvršiti određena usklađenja promidžbenog sadržaja sa Zakonom i propisima donesenim na temelju Zakona, usklađeni prijedlog promidžbenog sadržaja dostavit će se Agenciji na način propisan u stavku 2. ovoga članka.

Članak 5.

Promidžbeni sadržaj koji je Agencija odobrila može se preinačavati bez ponovnog odobravanja samo na način da se ažuriraju informacije o imovini, obvezama, prinosima, portfelju, ukupnim troškovima, cijeni udjela, financijskom poslovanju društva za upravljanje i UCITS fonda te pravima ulagatelja UCITS fonda ako navedene informacije i dalje predstavljaju točno i istinito činjenično stanje u skladu sa Zakonom i ovim Pravilnikom.

Članak 6.

(1) Subjektima iz članka 146. stavka 1. Zakona dozvoljeno je objaviti i/ili distribuirati samo onaj promidžbeni sadržaj za koji imaju prethodno odobrenje Agencije.

(2) Promidžbeni sadržaj koji se objavi i/ili distribuira bez prethodnog odobrenja Agencije, subjekti iz članka 146. stavka 1. Zakona moraju na svoj trošak odmah po primitku naloga Agencije pobiti u istom mediju i formatu putem kojeg je objavljen odnosno distribuiran, te odmah prestati s predmetnom promidžbenom aktivnosti.

PRIKAZ REZULTATA POSLOVANJA

Članak 7.

Rezultatom poslovanja UCITS fonda smatraju se informacije o veličini imovine pod upravljanjem, prinosu, strukturi portfelja, ukupnim troškovima i udjelima, odnosno sve informacije kojima je cilj prikazati poslovanje UCITS fonda.

Članak 8.

Izračun vrijednosti udjela UCITS fonda koji se koristi kao promidžbeni sadržaj mora biti rezultat vrednovanja imovine u skladu s međunarodnim standardima financijskog izvještavanja, Zakonom, propisima donesenim na temelju Zakona i računovodstvenim politikama predmetnog UCITS fonda, a koji je potvrđen od strane depozitara UCITS fonda.

Članak 9.

(1) Informacije o prinosu UCITS fonda trebaju biti prikazane:

1. za tekuću godinu,

2. za prethodnih godinu dana,

3. kao prosječan godišnji prinos od osnutka UCITS fonda,

4. za cijelo razdoblje propisano člankom 151. stavkom 1. točkom 3. Zakona, kao godišnji prinos za svaku kalendarsku godinu posebno,

5. opis i metodologiju načina na koji je izračunat,

6. uz napomenu da rezultati poslovanja UCITS fonda ostvareni u proteklim razdobljima ne predstavljaju indikaciju i nemaju nikakav utjecaj na buduće rezultate poslovanja UCITS fonda.

(2) Društvo za upravljanje sve informacije o prinosu iz stavka 1. ovoga članka dužno je prikazati na jednom mjestu međusobno ih ne odvajajući.

(3) Prilikom prikaza informacija o prinosu UCITS fonda iz stavka 1. ovoga članka društvo za upravljanje dužno se pridržavati sljedećeg:

1. prinos za razdoblje kraće od jedne godine ne smije biti prikazan na godišnjoj razini, osim kod novčanih fondova gdje je dopušteno svođenje prinosa na godišnju razinu za razdoblje od mjesec dana ili dulje, uz obvezno napomenu da se radi o prikazu prinosa na godišnjoj razini,

2. ako se prikazuje prinos za višegodišnje razdoblje, mora se prikazati prosječni godišnji prinos izračunat kao geometrijski prosjek,

3. prinos UCITS fonda mora uvijek sadržavati točno navedeno vremensko razdoblje na koje se odnosi (datum početka i kraja razdoblja),

4. uz prikaz prinosa, promidžbena informacija mora sadržavati i podatke o rizicima ulaganja u UCITS fond,

5. navesti naknade i troškove UCITS fonda koji su uzeti u obzir prilikom izračuna prinosa.

MJESEČNI IZVJEŠTAJ ZA ULAGATELJE

Članak 10.

(1) Mjesečni izvještaj za ulagatelje iz članka 206. Zakona mora minimalno sadržavati sljedeće podatke:

1. osnovne informacije o UCITS fondu,

2. ulagateljske ciljeve i strategiju ulaganja UCITS fonda,

3. strukturu ulaganja UCITS fonda,

4. naknade UCITS fonda,

5. neto vrijednost imovine i cijenu udjela UCITS fonda,

6. podatke o prinosu UCITS fonda,

7. grafički prikaz kretanja cijene udjela UCITS fonda,

8. naziv depozitara UCITS fonda.

(2) Mjesečni izvještaj za ulagatelje na internetskim stranicama društva za upravljanje mora biti dostupan dvije godine od dana objave.

Članak 11.

Osnovne informacije o UCITS fondu iz članka 10. stavka 1. točke 1. ovoga Pravilnika trebaju minimalno sadržavati sljedeće:

1. naziv društva za upravljanje,

2. naziv UCITS fonda,

3. vrstu UCITS fonda,

4. iznos minimalne uplate u UCITS fond,

5. datum početka rada UCITS fonda,

6. početnu vrijednost udjela UCITS fonda,

7. valutu UCITS fonda,

8. trajanje UCITS fonda u slučaju da je osnovan kao UCITS fond na određeno vrijeme.

Članak 12.

(1) Mjesečni izvještaj mora minimalno sadržavati sljedeće podatke o strukturi ulaganja iz članka 10. stavka 1. točke 3. ovoga Pravilnika, koji se odnose na posljednji radni dan mjeseca za koji se izrađuje izvještaj:

1. deset (10) najvećih pozicija ulaganja s naznakom postotnog udjela u neto imovini UCITS fonda,

2. strukturu imovine UCITS fonda prema vrstama imovine,

3. strukturu imovine UCITS fonda prema državama, skupinama država ili regijama,

4. valutnu izloženost imovine UCITS fonda,

5. strukturu imovine UCITS fonda prema gospodarskim sektorima,

6. za vrijednosne papire koji su vrednovani metodom procjene, naziv izdavatelja, identifikacijske oznake vrijednosnih papira, trenutno procijenjene vrijednosti, te metode i datum zadnje procjene,

7. podaci iz točaka 1. do 5. ovoga članka mogu se prikazati grafički ili tablično s naznakom postotnog udjela svake kategorije koja se grafički prikazuje.

(2) Mjesečni izvještaj mora sadržavati i naznaku postotnog udjela prenosivih vrijednosnih papira u neto imovini UCITS fonda, koji se grupiraju na sljedeći način:

1. prenosivi vrijednosni papiri uvršteni na uređena tržišta iz članka 249. stavka 1. točke 1. podtočaka a) i c) Zakona,

2. prenosivi vrijednosni papiri uvršteni na druga uređena tržišta iz članka 249. stavka 1. točke 1. podtočaka b) i c) Zakona,

3. prenosivi vrijednosni papiri iz članka 249. stavka 1. točke 2. Zakona,

4. prenosivi vrijednosni papiri iz članka 249. stavka 1. točke 7. Zakona.

(3) Podaci o deset (10) pozicija ulaganja imovine UCITS fonda iz stavka 1. točke 1. ovoga članka moraju jasno prikazivati o kojem se financijskom instrumetu radi na način da je iz istoga vidljivo sljedeće:

1. za prenosive vrijednosne papire i instrumente tržišta novca naziv izdavatelja i identifikacijska oznaka,

2. za depozite naziv kreditne institucije u koju je položen depozit,

3. za sve ostale financijske instrumente koji se nalaze u deset (10) pozicija ulaganja imovine UCITS fonda a koje nisu navedene u točkama 1. i 2. ovoga stavka potrebno je navesti podatke iz kojih je jasno vidljivo o kojem financijskom instrumentu se radi.

(4) Struktura imovine UCITS fonda po državama, skupinama država ili regijama iz stavka 1. točke 3. ovoga članka i gospodarskim sektorima iz stavka 1. točke 5. ovoga članka jasno mora prikazivati stvarnu izloženost izdavateljima ili tržištima pojedinih država, skupinama država ili regijama te gospodarskim sektorima koja uključuje i izloženost postignutu ulaganjem u izvedenice te udjele ili dionice investicijskih fondova i ostale financijske instrumente, kada je to primjenjivo.

Članak 13.

Naknade UCITS fonda iz članka 10. stavka 1. točke 4. ovoga Pravilnika trebaju prikazivati postotni iznos godišnje naknade za upravljanje, naknade depozitaru, ulazne i izlazne naknade te, kada je to primjenjivo, naknade vezane uz prinos UCITS fonda.

Članak 14.

Podatak o neto vrijednosti imovine UCITS fonda i cijeni udjela UCITS fonda iz članka 10. stavka 1. točke 5. ovoga Pravilnika prikazuje stanje na zadnji radni dan mjeseca za koji se izrađuje izvješće. Neto vrijednost imovine UCITS fonda prikazuje se u kunama dok se cijena udjela UCITS fonda prikazuje u valuti u kojoj je predviđena denominacija cijene udjela UCITS fonda.

Članak 15.

Podaci o prinosu UCITS fonda iz članka 10. stavka 1. točke 6. ovoga Pravilnika trebaju sadržavati sve podatke iz članka 9. stavka 1. ovoga Pravilnika.

Članak 16.

Grafikon iz članka 10. stavka 1. točke 7. ovoga Pravilnika mora prikazivati kretanje cijene udjela UCITS fonda od osnutka UCITS fonda do zadnjeg radnog dana mjeseca na kojeg se odnosi mjesečno izvješće za ulagatelje, odnosno u zadnjih 5 godina, ovisno koje je od naznačenih razdoblja kraće.

Članak 17.

(1) Društvo za upravljanje dužno je, kada je to moguće, bez odgode na svojim internetskim stranicama na vidljivom i lako dostupnom mjestu objaviti svaki pravni i poslovni događaj u vezi s društvom za upravljanje i UCITS fondom kojim upravlja, kada se radi o događajima koji bi mogli utjecati na poslovanje UCITS fonda.

(2) Događaji iz stavka 1. ovoga članka moraju biti jasno obrazloženi, na način lako razumljiv ulagateljima UCITS fonda, s detaljnjim objašnjenjem o utjecaju događaja na poslovanje UCITS fonda.

DODATNE INFORMACIJE KOJE MORA SADRŽAVATI INTERNETSKA STRANICA DRUŠTVA ZA UPRAVLJANJE

Članak 18.

(1) Internetska stranica društva za upravljanje, pored podataka i informacija iz članka 60. stavka 1. Zakona mora sadržavati i sljedeće:

1. važnije promjene u vlasničkoj strukturi društva za upravljanje,

2. promjene u upravi i nadzornom odboru društva za upravljanje,

3. podatke o članstvu radnika društva za upravljanje u nadzornim odborima trgovačkih društava s posebnom naznakom imaju li fondovi pod upravljanjem u svom portfelju financijske instrumente tih društava, najkasnije do 10. dana po nastanku događaja,

4. obavijest o sudjelovanju i načinu glasovanja na glavnim skupštinama minimalno 15 dana prije održavanja,

5. kada je primjenjivo, rješenja javno objavljena od strane Agencije o:

– privremenom ili trajnom oduzimanju odobrenja za rad,

– izricanju javne opomene društvu za upravljanje (objava izreke rješenja),

– oduzimanju suglasnosti za obavljanje funkcije člana uprave društva za upravljanje (objava izreke rješenja),

6. kada je primjenjivo, obavijest o pokretanju postupka predstečajne nagodbe, stečajnog postupka ili postupka likvidacije društva za upravljanje,

7. ako se u pojedinim razdobljima naknade u UCITS fondu naplaćuju u iznosima različitim od onih iz članka 13. ovoga Pravilnika potrebno je navesti razdoblja i iznose naknada,

8. odmah nakon zaključenja, podatke o svim transakcijama kupnje i prodaje vrijednosnih papira izvan uređenog tržišta koje je društvo za upravljanje za račun UCITS fonda izvršilo s povezanom osobom.

Članak 19.

Ako društvo za upravljanje u sklopu promidžbenog sadržaja ili bilo kojih drugih informacija za ulagatelje objavljuje podatke o priznanju, nagradi ili poretku pojedinog UCITS fonda pod upravljanjem, dužno je navesti razdoblje za koje je nagrada dodijeljena, ime osobe odnosno organizacije koja je nagradu dodijelila i datum dodjele nagrade.

PRIJELAZNE I ZAVRŠNE ODREDBE

Članak 20.

(1) Ovaj Pravilnik stupa na snagu osmog dana od dana objave u »Narodnim novinama«.

(2) Odredbe ovoga Pravilnika o mjesečnom izvještaju za ulagatelje iz članka 206. Zakona primjenjuju se za razdoblja od 1. prosinca 2013. godine. Do primjene odredbi o mjesečnom izvještaju za ulagatelje društva za upravljanje dužna su objavljivati osobne iskaznice UCITS fondova u skladu s Pravilnikom o dozvoljenim ulaganjima i ograničenjima ulaganja otvorenih investicijskih fondova s javnom ponudom (»Narodne novine« br. 128/07, 32/08, 79/08, 112/08, 5/09 i 100/09).

Klasa: 011-02/13-04/39

Urbroj: 326-440-13-1

Zagreb, 26. srpnja 2013.

Predsjednik Upravnog vijeća

Petar-Pierre Matek, v. r.

Pravilnik, NN 100/2013-2268